ช่วงสงกรานต์ช่วยกันปฏิบัติมาตรการ 3 เก็บ กำจัดแหล่งเพาะพันธุ์ยุงลาย ป้องกันโรคไข้เลือดออก
นพ.ธเรศ กรัษนัยรวิวงค์ อธิบดีกรมควบคุมโรค กล่าวว่า แม้ช่วงนี้สถานการณ์โรคโควิด-19 จะมีแนวโน้มดีขึ้น แต่คาดการณ์ว่าช่วงสงกรานต์น่าจะมีความเสี่ยงติดเชื้อเพิ่มขึ้น เนื่องจากมีการเดินทางจำนวนมากและมีการกลับบ้านไปเยี่ยมผู้สูงอายุ ซึ่งกลุ่มผู้สูงอายุยังเป็นกลุ่มเสี่ยงที่กระทรวงสาธารณสุขเป็นห่วง โดยประกาศให้เป็นปีสุขภาพผู้สูงวัยไทย จึงเน้นย้ำให้ฉีดวัคซีนโควิด-19 เข็มกระตุ้น ซึ่งขณะนี้มีทั้งวัคซีนพื้นฐานเดิมและวัคซีนรุ่นใหม่ Bivalent รวมถึงยังมีภูมิคุ้มกันสำเร็จรูปออกฤทธิ์ยาว (Long Acting Antibody : LAAB) สำหรับผู้สูงอายุ พร้อมฉีดให้ในทุกสถานพยาบาล อย่างวันนี้ที่สถาบันบำราศนราดูร จังหวัดนนทบุรี ก็มีการฉีดให้แก่ผู้สูงอายุ ขอเชิญชวนให้ฉีดวัคซีน เพื่อช่วยให้ผู้สูงวัยปลอดภัย โดยเฉพาะ LAAB ฉีดแล้วจะมีผลคุ้มครองทันที 4-6 เดือน จะได้กลับไปเยี่ยมผู้สูงอายุอย่างปลอดภัย ส่วนหลังจากสงกรานต์ยังมีกลไกเฝ้าระวังและไทยมีการฉีดวัคซีนจำนวนมาก ครบ 2 เข็มฉีดมากกว่าร้อยละ 70 หากทุกคนช่วยกัน เมื่อไปในที่ชุมนุมชนช่วยกันรักษาความสะอาด กินร้อน ช้อนกลาง ล้างมือ ดูแลผู้สุงอายุให้ปลอดภัย สถานการณ์ก็น่าจะอยู่ในเกณฑ์ควบคุมได้ อย่างไรก็ตาม ไม่ใช่แค่โรคโควิด-19 ที่ต้องเฝ้าระวังและให้ความสำคัญ แต่ขณะนี้โรคที่เกิดจากการนำโดยยุงลาย โดยเฉพาะโรคไข้เลือดออกที่มีการระบาดมากตั้งแต่ต้นปี ซึ่งช่วงนี้เป็นช่วงหน้าร้อนและแล้งเป็นโอกาสดีที่จะช่วยกันทำลายแหล่งเพาะพันธุ์ยุงลาย ยิ่งสงกรานต์กลับบ้านไปหาผู้สูงอายุ ก็ช่วยกันเก็บบ้านเก็บแหล่งเพาะพันธุ์ยุงลายอีกทางหนึ่ง เมื่อหลังสงกรานต์ไปจะเข้าหน้าฝน หากมีน้ำท่วมขังถึงแหล่งเพาะพันธุ์ไข่ยุงลายจะเกิดออกมาเป็นลูกน้ำและตัวยุงต่อไป ซึ่งยุงวางไข่ครั้งหนึ่งได้ถึงกว่า 500 ฟอง ดังนั้น จึงต้องย้ำมาตรการ 3 เก็บคือ เก็บบ้าน เก็บขยะและเก็บน้ำ